1. **CEF-TC-2019-2: Европейски портал за електронно правосъдие (eJustice)**

От 16 юли 2010 г. е в експлоатация Европейския портал за електронно правосъдие (eJustice), който непрекъснато се разширява с ново съдържание и електронни услуги. Успоредно с портала, голям консорциум от държави членки (Австрия, Белгия, Хърватия, Чехия, Естония, Финландия, Франция, Германия, Гърция, Унгария, Ирландия, Италия, Латвия, Литва, Малта, Нидерландия, Норвегия Полша, Португалия, Румъния, Испания и Великобритания) изпълнява широкомащабен пилотен проект е-CODEX за създаване на сигурна система за трансгранична електронна комуникация в рамките на съдебната система ([www.e-codex.eu](http://www.e-codex.eu)).

Финансирането през 2018 г. позволи да продължи поддържането и развитието на основната платформа e-CODEX от консорциум от публични администрации на държавите членки.

Финансирането на основните услуги по Механизма за свързване на Европа през 2016, 2017 и 2018 г. позволи да голям брой държави членки да се присъединят към съществуващите модули на основната платформа e-CODEX.

Основната цел на „Европейски портал за електронно правосъдие“ през 2019 е да продължи да се насърчава взаимното свързване на общите услуги в държавите членки на ЕС, което ще позволи на модулите на портала за електронно правосъдие да имат по-голяма аудитория и посещаемост и по този начин по-добре да изпълняват своята обществена функция.

**Подробностите зависят от характера на модула, към който ще се извършва присъединяването:**

* ***Модул „Електронни доказателства“*** – държавите членки следва да предприемат всички организационни и технически стъпки за осигуряване на свързване към Европейската платформа за електронни доказателства, децентрализирана мрежа от национални портали за комуникация помежду си чрез e-CODEX. Това може да доведе до инсталиране на точка за достъп до e-CODEX (ако все още не е налична), и да я свърже или с референтното приложение на Европейската комисия, или с подобрени национални решения, които вече са налице.

Допустими организации за модул „Електронни доказателства“ – компетентните национални публични администрации, напр. прокуратурите.

* ***Модул „Достъп до e-CODEX“*** – подкрепа за държавите членки да се присъединят към процедурата „Европейска заповед за плащане“, Европейската процедура за искове с малък материален интерес или към други приоритетни пилотни проекти, идентифицирани в Плана за действие в областта на европейското електронно правосъдие за периода 2019-2023 г. Приоритет ще бъде даден на предложения за проекти, които предвиждат и възможност за изпращане на отговори от национални съдилища чрез e-CODEX до потребителите на e-Justice.

Държавите членки се приканват да представят предложение, което обхваща една или повече от следните дейности:

* дейности, свързани с разгръщането, конфигурирането, тестването и експлоатацията на точка за достъп за електронна доставка на документи (eDelivery).
* дейности, свързани с внедряването, адаптирането, конфигурирането, тестването и експлоатацията на конектора e-CODEX (или на друг съществуващ софтуер на трета страна, който може да изпълнява същата роля с минимално адаптиране) – генериране на необходимите доказателства за приемане, валидиране на подписа и др.
* набор от дейности за всеки съдебен процес във връзка със задачи, отнасящи се до: свързването на националната инфраструктура към платформата за електронно доставяне (eDelivery); създаването и потреблението на файлове във формат XML, PDF и други видове файлове от предварително договорен трансграничен формат; тестване и функциониране на системата.

Допустими организации за модул e-CODEX: компетентните национални публични администрации.

* ***Модул „Взаимно свързване на регистрите за производствата по несъстоятелност“ –*** националните регистри следва да прилагат съответните спецификации за уеб услуги, необходими за комуникация с основната платформа за услуги.

Допустими организации– национални държавни администрации, с правомощия за водене на търговските регистри или регистрите за производствата по несъстоятелност.

* ***Модул „Интегриране на електронни многоезикови стандартни форми в националните системи за електронно управление“***

Допустими организации– публичен орган, компетентен за издаване или получаване на официални документи (съгласно определението в чл. 3(1) от Регламент 2016/1191), централни органи (съгласно определението в чл. 3(6) от Регламент 2016/1191) или други публични органи, отговарящи за прилагане на Регламент (ЕС) 2016/1191.

Всяко предложение за проект по съответния модул може да включва до три вида дейности:

• свързване: обхваща всички дейности, свързани с: разработването на специфичен софтуер за свързване; измененията и адаптациите на съществуващите информационни системи, напр: инсталиране и конфигуриране на хардуерна и софтуерна инфраструктура; необходимата адаптация в съществуващите софтуерни решения и източници на данни; въвеждане на общата услуга; местни и интеграционни тестове; управление на проекта и др.

• експлоатация: покрива оперативните разходи, като например хостинг, придобиване на сертификати или софтуерни лицензии, техническа помощ и др.;

• поддръжка: обхваща всички дейности, необходими за поддържане на специфичния софтуер за свързване и съответната конфигурация. Това включва адаптивна поддръжка (смяна на софтуера, за да се работи в променяща се инфраструктура), последваща поддръжка (смяна на софтуера с цел адаптиране към променящите се изисквания, като например промени в основната платформа или в националната услуга) и др.

Предложенията за проекти по съответните модули могат да се подадат от една организация или от консорциум от организации, посочени за допустими в съответния модул. Въвеждането на решение за електронно доставяне на документи (eDelivery) може да бъде част от предложението.

В случай на подадени прекалено голям брой предложения за проекти, проектите по модул за електронни доказателства ще се считат за първи приоритет, заявленията за свързване на регистрите по несъстоятелност ще се считат за втори приоритет и заявленията за всеки от другите модули ще се считат за трети приоритет.

Бюджетът е 3 млн. евро за всички модули, а продължителността на проектите – 2 години. Финансирането от ЕК е до 75 % от допустимите преки разходи плюс 7 % непреки разходи.